Formula 1 – sezona 2016.
Formula 1 – sezona 2016. je bila 67. sezona u historiji Formule 1. Prva utrka održana je u Australiji 20. marta 2016, a posljednja utrka u Abu Dhabiju 27. novembra 2016. Lewis Hamilton je počeo sezonu kao branilac pozicije svjetskog prvaka, nakon što je osigurao svoj treći naslov na Velikoj nagradi SAD-a 2015. Njegov tim, Mercedes AMG Petronas F1 Team, branio je naslov svjetskog prvaka konstruktora, nakon što je osvojio svoje ​​drugo prvenstvo na Velikoj nagradi Rusije 2015. Nico Rosberg postao je prvi put u karijeri šampion Formule 1, te je uspio ponoviti uspjeh svog oca Keke Rosberga nakon 34 godine. Nico Rosberg je postao 33. svjetski prvak u historiji Formule 1. Manje od jedne sedmice, nakon što je postao svjetski prvak u Abu Dhabiju, na medijskoj konferenciji uoči FIA-ine dodjele nagrada u Beču, Nico Rosberg je objavio da će okončati karijeru u Formuli 1. Ekipa Mercedesa osvojila je titulu konstruktora na Velikoj nagradi Japana. Nico Rosberg je također dobio i nagradu "DHL Fastest Lap Award" (za najbrži krug). Lewis Hamilton je osvojio "FIA Pole Trophy" sa ukupno dvanaest startnih pozicija u sezoni. Williams Martini Racing je osvojio "DHL Pit Stop Award".